La Casa de Cultura acull la XII Trobada Coral Ciutat de Burjassot
2025-07-24

Un any més, el Cor Ciutat de Burjassot (CCB) acomiada el seu curs musical amb la XII Trobada Coral Ciutat de Burjassot, un concert triple en el qual participaran les tres formacions que componen el CCB: el Cor Infantil CCB, el Cor Juvenil CCB i el grup sènior del Cor Ciutat de Burjassot. El concert tindrà lloc, el 6 de juny, en el Saló d’Actes de la Casa de Cultura de Burjassot, a partir de les 19 h.

Entre altres peces, les tres formacions han tancat un repertori en el qual consten les següents obres Odi et amo, de Carl Orff, Canon de la Paix, de François Terral, O Salutaris, de Ludwig van Beethoven, Cançó de les mans, de Raimon, i La Balanguera, una coneguda cançó popular mallorquina.

El concert, preparat amb moltes ganes i il·lusió, serà el resultat de tot un any de treball en el qual, els components dels tres grups corals han donat el millor de si mateixos. A més, aquest concert serà la culminació d’un curs molt intens, en el qual el CCB ha ofert nombrosos concerts, tant a Burjassot com en altres poblacions valencianes o de diferents zones de la geografia espanyola.

Com sempre, el CCB aprofita per recordar que qualsevol persona pot formar part d’aquest projecte coral. Per a açò, n’hi ha prou amb dirigir-se al Cor Ciutat de Burjassot, a través del correu electrònic corburjassot@gmail.com o a través de la pàgina web www.corciutatdeburjassot.es.

A partir de setembre, el CCB tornarà amb nous projectes musicals i noves estrenes.